
PËR NËNDARJET NË BASHKI E KOMUNA DHE ORGANIZIMIN E FUNKSIONIMIN E BASHKISË SË TIRANËS

Në zbatim të neneve 5 e 6 të ligjit nr.7570, datë 3.6.1992 "Për disa shtesa në ligjin nr.7491, datë 29.4.1991 "Për  dispozitat kryesore kushtetuese", me propozimin e Këshillit të  Ministrave,

KUVENDI POPULLOR
I REPUBLIKËS SË SHQIPËRISË

V E N D O S I :

I. Për nëndarjet në bashki


Neni 1

Në bashkitë e qyteteve me popullsi mbi 40 mijë banorë  krijohen lagje administrative. Lagjja, si rregull, duhet të ketë  jo më pak se 20 mijë banorë.
Numri i lagjeve caktohet nga Këshilli i Ministrave.
Kufijtë midis lagjeve vendosen nga këshilli i bashkisë.

Neni 2

Në lagje funksionon aparati administrativ. Struktura dhe  numri i punonjësve të aparatit të lagjes caktohet nga këshilli i  bashkisë, kurse emërimi, shkarkimet e pagat e personelit të tij  vendosen nga kryetari i bashkisë.
Punonjësit e administratës së lagjes varen drejtëpërdrejt  nga seksionet ose zyrat e aparatit të bashkisë dhe përgjigjen  para tyre për plotësimin e detyrave të ngarkuara.

Neni 3

Për drejtimin e punës së aparatit të lagjes, kryetari i  bashkisë emëron një administrator të lagjes.
Administratori i lagjes kryen detyrat që caktohen nga  këshilli i bashkisë. Ai kryen këto detyra kryesore:
1. Organizon, drejton e kontrollon punën e personelit të  lagjes në përputhje me detyrat e dhëna nga bashkia.
2. Merr masa për zbatimin e ligjeve dhe të akteve të  organeve të bashkisë nga personat juridikë e fizikë, shtetërorë a  privatë, si dhe nga shtetasit.
3. Ngre probleme e bën kërkesa në organet e bashkisë dhe në aparatin e saj për plotësimin e nevojave të banorëve të lagjes.
4. Përgjigjet para kryetarit të bashkisë dhe zëvendësave të tij për plotësimin e detyrave nga personeli i administratës së  lagjes.

II. Për nëndarjet në komuna

Neni 4

Në komuna krijohen nëndarje administrativo-tokësore mbi bazë fshati.

Neni 5

Krijimi i fshatrave të reja ose bashkimi i tyre bëhet nga  këshilli i rrethit, duke organizuar paraprakisht referendum.

Neni 6

Fshati drejtohet nga kryeplaku (kryetari) që caktohet nga  pleqësia (përfaqësia) e fshatit, që është organ këshillimor i  tij.
Anëtarët e pleqësisë (përfaqësisë) caktohen nga secila lagje ose fshati në mbledhje të hapët, ku marrin pjesë jo më pak se  gjysma e atyre që kanë të drejtë vote.
Kryeplaku (kryetari) e pleqësia (përfaqësia) caktohen për  një periudhë 2 vjeçare.
Numri i anëtarëve të pleqësisë (përfaqësisë) caktohen nga  këshilli i komunës mbi bazën e numrit të lagjeve dhe të banorëve  të fshatit.
Vendimet e organeve të komunës janë të detyrueshme për kryeplakun (kryetarin).
Caktimi dhe veprimtaria e kryeplakut (kryetarit) dhe i  pleqësisë (përfaqësisë) mbikqyret nga organet e pushtetit të  komunës.

Neni 7

Kryeplaku (kryetari) i fshatit nuk është funksionar. 
Kriteret për shpërblimin e tij për punën që kryen caktohen nga  Këshilli i Ministrave.

Neni 8

Kryeplaku (kryetari) i fshatit kryen detyra që përcaktohen  në rregulloren e këshillit të komunës në përputhje me kushtet  specifike të vetë komunës e të fshatit përkatës.
Ai merr pjesë në mbledhjen e këshillit të komunës pa të  drejtë vote.
Në mënyrë të veçantë kryen këto detyra:
1. Kujdeset për ruajtjen e rendit publik në fshat në  bashkëpunim me policinë.
2. Merr masa për plotësimin e nevojave me karakter social e komunal të fshatit, siç janë ato të shërbimit të varrezave, të  mirëmbajtjes së mjediseve kulturore e sportive, rrugëve, të  ujësjellësve, të linjave telefonike, elektrike etj ., në  përputhje me fondet e akorduara në buxhet, nga investitorë të  ndryshëm ose edhe me kontributin e vetë banorëve.
3. Cakton mënyrën e shfrytëzimit të burimeve me ujë të  pijshëm, mënyrën dhe radhën e përdorimit të ujërave për ujitje,  si dhe dhe rregullat për shfrytëzimin e kullotave e të pyjeve që  janë prona fshati ose në përdorim të tij.
4. Shqyrton kërkesat e ankesat e banorëve të fshatit dhe bën përpjekje për zgjidhjen e mosmarrëveshjeve ndërmjet tyre.
5. Merr masa për përmirësimin dhe mbrojtjen e mjedisit në  fshat.
6. Kontrollon zbatimin e disiplinës nga punonjësit e komunës që punojnë në fshat dhe informon për punën e tyre kryetarin e  komunës.
7. Parashtron në organet e pushtetit të komunës ose në  organet më të larta probleme me interes për banorët e fshatit dhe  u jep përgjigje këtyre të fundit për zgjidhjet e tyre.
8. U lëshon vërtetime banorëve të fshatit për fakte e të  dhëna të njohura mirë nga vetë ai.

   III. Për organizimin e funksionimin e Bashkisë së Tiranës.

Neni 9

Organet e pushtetit në Bashkinë e Tiranës janë: këshilli i bashkisë dhe kryetari i bashkisë. Ato veprojnë të pavarura dhe  drejtojnë punët publike në qytetin e Tiranës.


Neni 10

Për Bashkinë e Tiranës janë të vlefshme dispozitat e ligjit nr.7572, datë 10.6.1992 "Për organizimin dhe funksionimin e  organeve të pushtetit lokal", që lidhen me përbërjen, krijimin  dhe funksionimin e organeve të bashkisë.
Këshilli i bashkisë zbaton kompetencat e caktuara në nenin  14, kurse kryetari i bashkisë ato të nenit 34 të ligjit të  lartëpërmendur.
Këshilli i bashkisë ushtron dhe kompetencat e këshillit të rrethit, zbatimi i të cilave lidhet me qytetin, si dhe çdo  kompetencë tjetër të njohur me ligj.

Neni 11

Ky ligj hyn në fuqi menjëherë.

Shpallur me dekretin nr.305. datë 21.9.1992 të Presidentit të Republikës së Shqipërisë, Sali Berisha. 



